Unenäos aga võtab ohjad enda kätte (edasi)liikumine, muutumine, ja avab nõnda ka ärkvelolu loomust. Kui ma näiteks unenäos  sisenen majja, ei pea ma majast väljumiseks tagasi välja tulema - ei, ma võin sisse astuda ühte majja ja väljuda juba teisest. Veelgi enam, ma võin sisse astuma hakata ühte ja sisse jõuda hoopis teise majja, või hoopis hoovi või preeriasse vkm. Igaüks teab oma või teiste unenägudest olukordi, kus siis oli ta äkki hoopis keegi teine." See on olukord, kus ma keeran kivi tagurpidi ja see on teiselt poolt konn, keeran konna tagurpidi ja ta on kass. Tagasi pöörduda, emme-issi juurde joosta ei saa - äärmiselt tervistav olukord. Saab ainult muutumisega, suure Muuga kaasa minna, teda tähelpanelikult jälgida, temaga üheks - hahaa, temaga ühes Muuks! - saada.